Diari Oficial de la Generalitat Valenciana


Sumari del DOGV 7118, del 25-09-2013 (2013/9050)

RESOLUCIÓ de 3 de setembre de 2013, del director general de Justícia, per la qual es resol inscriure la modificació dels estatuts del Col·legi Oficial d'Advocats d'Orihuela.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   7118

Data del DOGV
:   25-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9050


Data del document
:   03-09-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 3 de setembre de 2013, del director general de Justícia, per la qual es resol inscriure la modificació dels estatuts del Col·legi Oficial d'Advocats d'Orihuela. [2013/9050]  
Vist l'expedient de modificació estatutària instruït a instàncies del Col·legi Oficial d'Advocats d'Orihuela, inscrit amb el número 17 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels estatuts en el mateix registre, atenent els fets següents.  
  
Fets  
Primer. Els estatuts del Col·legi Oficial d'Advocats d'Orihuela van ser aprovats per la Resolució de 25 d'abril de 2007, del director general de Justícia i Menor, de la Conselleria de Justícia, Interior i Administracions Públiques (DOCV 5511, 14.05.2007), modificats mitjançant la Resolució de 18 de desembre de 2009, del director general de Justícia i Menor, de la Conselleria de Justícia i Administracions Públiques (DOCV 6186, 18.01.2010).  
Segon. Pel degà del Col·legi Oficial d'Advocats d'Orihuela, es va presentar en data 3 de maig de 2013 una sol·licitud d'inscripció de la modificació dels estatuts del Col·legi Oficial d'Advocats d'Orihuela, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Tercer. Després de les esmenes oportunes, amb data 22 de juliol de 2013, va tindre entrada en el servici de Correus un escrit de Federico S. Ros Camara, com a secretari del Col·legi Oficial d'Advocats d'Orihuela, dirigit al Servici d'Entitats Jurídiques de la Conselleria de Governació i Justícia, per mitjà del qual completava la documentació de la modificació dels estatuts del Col·legi.   
Quart. El text final de la modificació dels estatuts del Col·legi Oficial d'Advocats d'Orihuela va ser aprovat per la Junta General del Col·legi el 20 de desembre de 2012, segons un certificat del secretari del Col·legi, amb el vistiplau del president, de data 16 d'abril de 2013.  
Quint. La modificació estatutària, la inscripció de la qual se sol·licita, es referix al canvi de redacció de l'article 46, el qual queda redactat de la manera següent:   
«Article 46. De la celebració de l'elecció  
Per a la celebració de l'elecció es constituiran dos meses electorals, una en la seu social del Col·legi i una altra en la delegació del Col·legi de Torrevieja, cada una ha d'estar integrada per dos membres de la Junta de Govern, els càrrecs de la qual no siguen objecte d'elecció, designats per la Junta, un com a president i un altre com a secretari. El membre més antic actuarà com a president i l'altre com a secretari. En el cas de no haver-hi nombre suficient, la Junta de Govern designarà els components de la mesa electoral entre els col·legiats que no es presenten a l'elecció.  
En cada elecció tots els col·legiats exerciran el seu dret al vot en la seu social del Col·legi situada a Orihuela, llevat que de forma expressa manifesten la seua voluntat de votar en la mesa instal·lada en la delegació de Torrevieja, per a la qual cosa han de presentar un escrit firmat en la Secretaria del Col·legi, almenys, amb set dies naturals d'antelació a la data fixada per a l'elecció. Per a això, transcorreguda esta data, s'elaborarà el cens d'electors que hagen d'exercir el dret al vot en la delegació de Torrevieja.  
Cada candidat podrà, per la seua banda, designar d'entre els col·legiats un interventor que el represente en el transcurs de l'elecció i en l'examen de l'escrutini.  
En la mesa electoral haurà d'haver-hi urnes separades per al depòsit dels vots; una per al dels col·legiats exercents i inscrits i una altra per a la resta. Les urnes hauran d'estar tancades, i només hi ha d'haver una ranura per a depositar els vots.  
Constituïda la mesa electoral, el president ha d'indicar el començament de la votació; a l'hora prevista per a la finalització es tancaran les portes i només podran votar els col·legiats que ja estigueren dins la sala. La mesa votarà en últim lloc.  
L'elecció tindrà, per a dur-se a terme, un temps mínim de quatre hores i un màxim de sis, llevat que la Junta, en convocar l'elecció, n'assenyale un de major.  
Les paperetes de vot, que ha d'editar el Col·legi, han de ser blanques i de la mateixa grandària, i portar impresos, per una sola cara i correlativament, els càrrecs sotmesos a l'elecció.  
Els votants han d'acreditar a la mesa electoral la personalitat.  
La mesa ha de comprovar que estiguen inclosos en el cens elaborat per a les eleccions; el president de la mesa ha de pronunciar en veu alta el nom i cognoms del votant, indicar que vota i, després d'això, el mateix president ha d'introduir la papereta doblegada en l'urna corresponent.»  
  
Fonaments de dret  
Primer. S'ha revisat l'article modificat dels estatuts del Col·legi Oficial d'Advocats d'Orihuela i conté totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació dels estatuts ha sigut aprovada amb els requisits i les formalitats previstos en l'article esmentat i en els estatuts del Col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de la Llei 6/1997 esmentada, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i la resta de disposicions complementàries que hi són aplicables, es dicta la següent resolució:  
  
Primer  
Inscriure la modificació estatutària del Col·legi Oficial d'Advocats d'Orihuela en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es pot interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 3 de setembre de 2013.- El director general de Justícia: Julián Ángel González Sánchez.